Laššáková, Ľubica, ministerka kultúry SR (2019-04-04):
Je pre nás dôležité, aby sme ukotvili štáty v našom susedstve a na západnom Balkáne v európskych a euroatlantických štruktúrach. Rozširujeme tak priestor stability a bezpečnosti v Európe. Západný Balkán je prvým regiónom úspešne projektovanej stability od operácie na ukončenie násilia v roku 1999 cez stabilizačnú misiu po úspešné rozšírenie NATO o Slovinsko, Chorvátsko, Albánsko, Čiernu Horu a teraz Severné Macedónsko. Región predstavuje zároveň dôkaz a potenciál úspešnej spolupráce Európskej únie a NATO. Je to v zmysle napĺňania slovenských zahraničných priorít, ale takisto v zmysle dlhodobých záväzkov spojencov NATO usilujúcich sa o stabilitu a prosperitu partnerských krajín v regióne západného Balkánu. V kontexte tejto politiky už dávno odovzdávame svoje skúsenosti z nášho prístupového procesu štátom, ktoré sa usilujú o členstvo v euroatlantických štruktúrach. Zasadzujeme sa za to, aby sa každá európska krajina po splnení všetkých kritérií mohla stať plnoprávnym členom Aliancie. Takou krajinou je aj Severomacedónska republika. Nadobúda štandardy a princípy NATO v rámci Akčného plánu pre členstvo od roku 1999. Severné Macedónsko sa aj vďaka dlhodobej účasti v predvstupových procesoch stabilizovalo, urýchlilo demokratickú transformáciu a prekonalo vnútropolitické krízy. Je príkladom motivačnej sily, ktorú má perspektíva euroatlantickej integrácie. Potvrdzuje správnosť podpory politiky rozširovania, ktorá zároveň zvyšuje vplyv a rešpekt demokratickej komunity. Konkrétne v prípade Skopje vidíme príklad úspešnej spoločnej komunikácie predstaviteľov NATO a Európskej únie, ktorá prispela v roku 2016 a 2017 k pozitívnej zmene politickej situácie a zvýšenému úsiliu na ceste reformy a integrácie. Pozvanie pre Macedónsko na prístupové rozhovory vedúce k členstvu v NATO bolo pozitívnym momentom politiky otvorených dverí NATO počas roka 2018. Zároveň predstavoval ocenenie historickej dohody medzi Macedónskom a Gréckom zo strany medzinárodného spoločenstva NATO. Spojenci boli od momentu dosiahnutia historickej dohody o názve krajiny vzácne jednotní v podpore čo najrýchlejšieho ukončenia prístupového procesu a plného členstva Skopje. Okrem strategickej komunikácie a potvrdenia suverenity rozhodovania Aliancie má zavŕšenie integrácie Severného Macedónska stabilizačný efekt v regióne rozšírením o ďalšieho člena NATO na západnom Balkáne. V úspešnom zavŕšení prístupového procesu Severného Macedónska vidíme aj povzbudenie pre ďalších ašpirantov a potvrdenie zmysluplnosti pokračovania dynamického procesu v politickej a bezpečnostnej doméne. Severomacedónska republika prešla neobyčajne dlhú, náročnú, ale zmysluplnú cestu budovania strategického dialógu a spolupráce so štátmi NATO. Vyvinula maximálne úsilie na to, aby zaviedla nevyhnutné reformy – (kýchnutie v sále) na zdravie – a dnes ešte pred ukončením integračného procesu sa už správa ako plnohodnotný člen. Pozvanie Macedónska stať sa členskou krajinou organizácie Severoatlantickej zmluvy s jedinou podmienkou vyriešenia bilaterálneho sporu o názov krajiny bolo dávnejším rozhodnutím vrcholnej schôdzky NATO v roku 2008 v Bukurešti. Dohoda Atény – Skopje z júna 2018 umožnila na júlovom summite Aliancie rozhodnutie začať bezprecedentný prístupový proces, ktorý v priebehu niekoľkých mesiacov zavŕšilo prístupové rokovania NATO s Macedónskom. V januári tohto roku úsilie Severomacedónskej republiky po dosiahnutí dohody s Gréckom o názve republiky spojenci ocenili, keď dostala formálne pozvanie do NATO. Po úspešnom zavŕšení prístupových rokovaní 6. februára 2019 stáli predstavitelia členských krajín v Severoatlantickej rade podpísali Protokol k Severoatlantickej zmluve o pristúpení Severomacedónskej republiky. Po jeho ratifikácii vo všetkých členských štátoch a ratifikácii Severoatlantickej zmluvy Severomacedónskou republikou sa Severomacedónska republika stane plnohodnotným 30. členom Aliancie. Návrh protokolu, ako ho teraz schvaľujeme, je historickým momentom nielen pre Severomacedónsku republiku, ale aj pre západný Balkán a pre samotnú Alianciu. Integráciou Severomacedónskej republiky do NATO sa posilní aj naša vlastná bezpečnosť. Chceme na západnom Balkáne krajiny, v ktorých funguje právny štát a ktoré majú stabilnú ekonomiku. Prijatím Severomacedónskej republiky do NATO vysielame dôležitý signál aj ďalším štátom, ktoré sa usilujú o členstvo. Vedia, že ak splnia podmienky a kritériá, majú rovnakú možnosť ako Severomacedónska republika. Pozvanie Severomacedónskej republiky bolo dlho očakávaným a som presvedčená, že aj správnym rozhodnutím. Takisto je dôkazom, že spojenci dokážu v záujme bezpečnosti a spoločného zdieľania hodnôt prekonať národné obmedzenia a dosiahnuť konsenzus aj v citlivých otázkach národného významu. Vážený pán predsedajúci, vážené panie poslankyne, vážení páni poslanci, ratifikáciou prístupového protokolu Severomacedónskej republiky do NATO potvrdí Slovensko svoj úprimný záujem o novodobú, bezpečnú a demokratickú podobu západného Balkánu. Ďakujem vám za pozornosť.